## Priopćenje 5 Ustavnog suda Republike Hrvatske broj U-VII-872/1995. od godine 26. listopada 1995.

### NN 88/1995 (27.10.1995.), Priopćenje 5 Ustavnog suda Republike Hrvatske broj U-VII-872/1995. od godine 26. listopada 1995.

# USTAVNI SUD REPUBLIKE HRVATSKE

Ustavni sud Republike Hrvatske u postupku nadzora ustavnosti i zakonitosti
izbora, temeljem odredbi članka 125. alineja 7. Ustava Republike Hrvatske
i članka 40. Ustavnog zakona o Ustavnom sudu Republike Hrvatske ("Narodne
novine", broj 13/91), u povodu podneska Hrvatske socijalno liberalne
stranke od 24. listopada 1995. godine, glede Izvješća Izborne komisije
br. 4 i Dopune tom izvješću od 23. listopada 1995. godine, na sjednici
održanoj 26. listopada 1995. godine, izdaje slijedeće

### PRIOPĆENJE 5 Ustavnog suda Republike Hrvatske

Izborna komisija Republike Hrvatske u Izvješću br. 4 od 23. listopada
1995. godine i Dopuni izvješću br. 4 od 23. listopada 1995. godine utvrdila
je biračka mjesta i odredila članove biračkih odbora u inozemstvu.

Podneskom od 24. listopada 1995. godine Hrvatska socijalno liberalna
stranka navodi da je određivanjem biračkih mjesta u inozemstvu izvan diplomatsko-konzularnih
predstavništava i inozemnih ureda postupila suprotno odredbama članka 5.
stavak 1. i 3. Zakona o izborima zastupnika u Sabor Republike Hrvatske
("Narodne novine", br.11/94 i 68/95).

Prema odredbama članka 5. stavak 1. Zakona o izborima zastupnika u Sabor
Republike Hrvatske, u izborima za zastupnike biračima koji se u doba izbora
zateknu izvan granica Republike Hrvatske, osigurava se ostvarivanje biračkog
prava u diplomatsko-konzularnim predstavništvima i inozemnim uredima Republike
Hrvatske.

Odredbama članka 34. spomenutog Zakona, glasovanje za izbor zastupnika
obavlja se na biračkim mjestima u hrvatskim diplomatskim predstavništvima
i inozemnim uredima, time da je Izborna komisija Republike Hrvatske dužna
za biračka mjesta u inozemstvu najkasnije pet dana prije izbora objaviti
koja su biračka mjesta određena s naznakom koji će birači glasovati na
pojedinom biračkom mjestu.

Navedene odredbe rečenog Zakona ne isključuju pravo Izborne komisije
Republike Hrvatske da utvrdi biračka mjesta u inozemstvu u prostorima koji
se nalaze izvan zgrada diplomatsko-konzularnih predstavništava, odnosno
inozemnih ureda Republike Hrvatske; ti prostori se u ovom slučaju smatraju
područjem diplomatsko-konzularnog predstavništva, odnosno inozemnog ureda
za provođenje izbora.

Zbog istog razloga, rješenjem ovog Suda od 27. srpnja 1992. godine broj:
U-VII-216/92 ("Narodne novine", br. 47/92), bio je odbijen zahtjev
Hrvatske narodne stranke da se donese odluka kojom bi se onemogućilo glasovanje
na biračkim mjestima, koja se ne nalaze u prostorijama hrvatskih diplomatskih
predstavništava i inozemnih ureda. Propisi na kojima je to rješenje temeljeno
i dalje su na snazi, te nisu mijenjani.

Slijedom izloženog, ovaj Sud utvrdio je da navedenim izvješćima Izborna
komisija Republike Hrvatske nije postupala protivno odredbama članka 5.
stavak 1. i 3. Zakona o izborima zastupnika u Sabor Republike Hrvatske,
te nije našao osnova za postupanje povodom podneska Hrvatske socijalno
liberalne stranke.

Ustavni sud temeljem odredbi članka 40. Ustavnog zakona o Ustavnom sudu
Republike Hrvatske obavještava o tome javnost putem sredstava javnog priopćavanja.

Broj : U-VII-872/1995

Zagreb, 26. listopada 1995.

USTAVNI SUD REPUBLIKE HRVATSKE

Predsjednik

Jadranko Crnić, v. r

Ostalo, NN 88/1995-1407